**Извештај са 24. седнице Савета за здравље општине Алексинац**

Члан Савета, проф. др Зоран Милошевић, је упознао присутне да је од стране екипе Института за јавно здравље Ниш извршена дезинфекција зграде општинске управе у Алексинцу, полицијске станице, зграде суда, централног објекта предшколске установе „Лане“, ватрогасне станице, Опште болнице и Дома здравља у Алексинцу. Казао је и да су рехабилитационе установе у Сокобањи и Нишкој Бањи отпустиле пацијенте својим кућама, како би обезбедиле капацитете за потенцијално смештање пацијената заражених корона вирусом.

Др Родољуб Живадиновић, директор Дома здравља у Алексинцу, је известио присутне да за сада на територији општине Алексинац није евидентирана ниједна особа заражена корона вирусом, а да су под присмотром два лица, од којих се за једно може потврдити да нема симптоме који су карактеристични за корона вирус.

Представница Опште болнице у Алексинцу је истакла да су се у тој здравственој установи снашли по питању набавки маски, тако што су локални шнајдери и локалне фирме које се баве шићем направиле маске од тканине, које се искувавају, стерилишу и нису само за једнократну употребу, напонувши да је Општа болница од нишког Клиничког центра добила четиристо маски и двеста рукавица. Припремљена је једна соба за изолацију, за све оне који имају респираторне проблеме, а која је физички одвојена од остатка зграде. Казала је и да је на интерном одељењу Опште болнице у старту припремљено тридесет кревета за случај ширења вируса и да је накнадно тај број повећан на педесет.

Заменик председника општине Алексинац, Чедомир Ракић, је известио присутне да је штаб за ванредне ситуације за територију општине Алексинац предузео све мере по препорукама Окружног штаба за ванредне ситуације, Министарства здравља, Института за јавно здравље и Владе Републике Србије. Рекао је да је у установама и јавним службама извршена прерасподела радног времена, да је наложено затварање свих угоститељских објеката, фризерских и козметичких салона, кладионица, теретана, сточних пијаца у Тешици и Корману и робне пијаце у Алексинцу. Казао је и да ће ЈКП „Комуналне услуге“ Алексинац вршити дезинфекцију пешачке зоне, као и улица око ње, затим платоа испред Дома културе, као и центра у месту Житковац, затим да ће се вршити дезинфекција аутобуских стајалишта, као и улаза стамбених зграда, а све то након 20 часова, када на улици нема људи. Обавестио је присутне да штаб за ванредне ситуације за територију општине Алексинац заседа сваког дана у 8 часова, да се извештаји шаљу редовно, сваког дана у 11, 17 и 19 часова. Истакао је и да је забрањен улазак у Геронтолошки центар „Јеленац“ и Дом за децу и омладину без родитељског старања „Христина Маркишић“ свима осим упосленима, тако да су њихови корисници изоловани. Рекао је и да је формиран Кол центар у коме ради пет људи и да су ангажовани волонтери који у сарадњи са Црвеним крстом по позиву обилазе становништво и пружају неопходну помоћ, у виду снабдевања намирницама и лековима.

Председница Савета, Слободанка Јовановић, је поднела извештај РФЗО-а. Истакла је да ће се сви послови завршавати електронским путем, неће бити никаквог застоја у раду. Казала је да је истакнуто обавештење код свих здравствених установа да се морају током трајања ванредног стања примити сви пацијенти без оверене здравствене књижице и да ће се све то касније фактурисати Министарству здравља. Према њеним речима, нико неће бити ускраћен за боловање, с тим што та лица у овој ситуацији не долазе пред комисију, већ се све решава електронским путем, тако да ће свима бити оправдано боловање следећих тридесет дана. За лица која су на боловању преко шездесет дана предлаже се продужетак боловања који ће ићи на терет фонда. У погледу помагала такође неће бити никаквих застоја.

Чланови Савета су констатовали да је добро што све службе на територији општине Алексинац функционишу и што нема ниједног лица зараженог корона вирусом.

Чланови Савета за здравље општине Алексинац су донели следеће закључке:

**З А К Љ У Ч А К**

Да се обавесте све установе од јавног значаја да се на веб сајту Института за јавно здравље Ниш (izjz-nis.org.rs), у десном падајућем менију, могу наћи све потребне информације о вирусу (корона) Covid - 19, које су у форми флајера и које се могу одштампати и истаћи на видна места ради информисања становништва.

**З А К Љ У Ч А К**

Да се на огласним таблама и видним местима на територији општине Алексинца истакну бројеви телефона Кол центра.